Hvernig fer afhending fram og hvaða þýðingu hefur hún?
Við afhendingu flyst áhættan af eigninni frá þér yfir á kaupanda. Á þeim degi er einnig miðað við að kaupandi hirði af eigninni arð og greiði af henni skatta og skyldur. Kostnaðarskipting miðast við að þú greiðir öll venjuleg rekstrargjöld af fasteign fram að afhendingardegi. Þar með talið vexti af uppreiknuðum eftirstöðvum yfirtekinna lána en uppgjör vegna yfirtekinna lána miðast við stöðu þeirra í skilum á afhendingardegi. Þá miðast greiðslur í hússjóð, fasteignagjöld og iðgjöld af lögboðinni brunatryggingu við afhendingardag.
Afsal er síðasti gjörningur fasteignaviðskiptanna. Þá lýsir þú því yfir að kaupandi hafi staðið við alla skilmála kaupsamnings og greitt kaupverðið að fullu og sé þar með fullgildur eigandi hinnar seldu fasteignar.
Við afsal fer einnig fram lokauppgjör og þá er reiknað svokallað lögskilauppgjör þar sem þú og kaupandi gerið upp rekstrarkostnað eignar miðað við afhendingardag.